b'\n_START_ARTICLE_\nHermeuptychia\n_START_SECTION_\nUtseende\n_START_PARAGRAPH_\nMiddelsstore sommerfugler med avrundede vinger. Oversiden er ensfarget brun uten \xc3\xb8yeflekker. Undersiden er lyst gr\xc3\xa5brun med tre m\xc3\xb8rkere tverrstreker og \xc3\xb8yeflekker som er st\xc3\xb8rst p\xc3\xa5 bakvingen.\n_START_SECTION_\nLevevis\n_START_PARAGRAPH_\nDisse sommerfuglene lever i tropisk regnskog og annen skog, gjerne noks\xc3\xa5 h\xc3\xb8ytliggende. De voksne sommerfuglene flyr ikke langt og holder seg inne i skyggen, eller de er aktive i skumringen. Larvene lever p\xc3\xa5 planter i gressfamilien (Poaceae). De voksne sommerfuglene bes\xc3\xb8ker ikke blomster, men suger gjerne til seg v\xc3\xa6ske fra r\xc3\xa5tnende frukt, sopp og fugleskitt. Tverrlinjene p\xc3\xa5 vingenes underside virker trolig som kamuflasje fordi de bryter opp sommerfuglens form.\n_START_SECTION_\nUtbredelse\n_START_PARAGRAPH_\nSlekten er utbredt fra det s\xc3\xb8rlige USA (nord til New Jersey) s\xc3\xb8r til Mato Grosso do Sul i Brasil og Bolivia.'